Prekladacia správa

	Uznesením vlády Slovenskej republiky č. 550 z 22. júla 1997 bol schválený Program starostlivosti  o Národný park Malá Fatra do roku 2006. Tento dokument určuje strategické ciele starostlivosti o územie Národného parku Malá Fatra, vrátane jeho ochranného pásma. Na zachovanie jedinečnej prevážne zachovanej prirodzenej krajinnej štruktúry Národného parku Malá Fatra a ochranu mimoriadnych prírodných hodnôt, sa stanovili tieto strategické ciele:

-	zachovať trvalé podmienky pre udržanie vývoja základných biologických a ekologických procesov, ktoré sú závislé na prirodzených ekosystémoch, 
-	zachovať a upevniť biologickú rozmanitosť druhov rastlinstva a živočíšstva a genetickú variabilitu ich populácií,
-	zastaviť a postupne odstrániť nepriaznivé socioekonomické vplyvy na prírodne ekosystémy,
-	zachovať jedinečné prírodné ekosystémy a prírodno-krajinné prvky národného parku mimoriadnej ekologickej, vedeckej, kultúrnej, historickej a estetickej hodnoty
-	dosiahnuť a stabilizovať vyvážený vzťah medzi prioritnou ochranou územia národné parku a možnosťami jeho diferencovaného využitia pre vedecký výskum ,
-	dosiahnuť, aby Národný park Malá Fatra sa natrvalo dostal do povedomia jeho návštevníkov a širokej verejnosti, ako príklad starostlivosti človeka o životné a prírodné prostredie.

Program starostlivosti sa stal základným dokumentom ochrany prírody a krajiny, ktorým sa riadi Správa Národného parku Malá Fatra a v zmysle ktorého sa každoročne zostavujú jej plány hlavných úloh.

	V Programe starostlivosti  sú presne špecifikované jednotlivé náklady na plnenie jednotlivých úloh, ktorých celková suma predstavuje 107 680 tis. Sk pre realizáciu 36 úloh. 

Jednotlivé úlohy boli začlenené do nasledovných skupín:

I.	Opatrenia na zabezpečenie územnej ochrany	20 úloh	
II.	Opatrenia na zabezpečenie druhovej ochrany	2 úlohy	
III.	Výskum, monitoring, dokumentácia	6 úloh	
IV.	Environmentálna výchova, propagačná a edičná činnosť	6 úloh	
V.	Opatrenia na zabezpečenie plnenia úloh správy národného parku	2 úlohy	
	Spolu	36 úloh	

	V uznesení vlády v bode B.1 je uložené ministrovi životného prostredia, ministrovi pôdohospodárstva, ministrovi hospodárstva a prednostovi Krajského úradu v Žiline „zabezpečiť v rámci finančných možností realizáciu opatrení Programu starostlivosti o Národný park malá Fatra do roku 2006 uvedených v časti C predloženého materiálu“.

	Z priloženého tabuľkového vyhodnotenia plnenia Programu starostlivosti o Národný park Malá Fatra za obdobie 1997-2000  vyplýva že k 31.12.2000 boli nasledovne plnené úlohy:

	Počet	Predpokladané náklady v tis. Sk	Skutočné náklady
v tis. Sk	
Úlohy splnené 	4	1 450	350	
Úlohy rozpracované	20	47 350	22 091	
Úlohy nesplnené, resp. doteraz nerealizovali	11	28 880 	0	
Spolu	35	77680	22 441	

	Z plnenia Programu starostlivosti o Národný park Malá Fatra do roku 2006 bola vypustená 1 úloha (C.1.11.- Realizovať dopravné prepojenie medzi Terchovou a Vrátnou dolinou ekologicky nezávadnou hromadnou dopravou a vyriešiť spôsob parkovania áut pred Vrátnou dolinou predpokladané náklady 30 000 tis. Sk), za ktorú bolo zodpovedné MDPT SR.

	Z plánovaných finančných nákladov 77 680 tis. Sk sa na realizáciu úloh vynaložilo  22 441 tis. Sk, t.j. 28,9 %.  Najväčšiu položku tvoria náklady na vybudovanie budovy Správy NP Malá Fatra – 19 818 tis. Sk . t. j. 96,6% zo skutočných nákladov. Hlavným dôvodom neplnenia úloh bolo nedostatok finančných prostriedkov. Nakoľko realizácia niektorých nesplnených úloh je potrebná a aktuálna, navrhujeme v tab. č.3. nové termíny na ich plnenie. Taktiež u úloh, ktoré stratili na aktuálnosti, navrhujeme ich zrušenie. (viď. tab. č.3)

Rozpočet Správy Národného parku za posledných 5 rokov predstavuje nasledovné sumy:
 
Rok	Rozpočet celkom	
1997	3 343 tis. Sk	
1998	3 647 tis. Sk	
1999	3 492 tis. Sk	
2000	3 495 tis. Sk	
2001	3 449 tis. Sk	

	V týchto sumách sú zahrnuté náklady na prevádzku, odborné úlohy, mzdy a odvody.

	Správa Národného parku Malá Fatra je súčasťou Štátnej ochrany prírody Slovenskej republiky v Banskej Bystrici, ktorá je odbornou organizáciou Ministerstva životného prostredia SR. V období 1996-2000 bola Správa Národného parku organizačne začlenená pod Správu Národných parkov Slovenskej republiky. Správa Národného parku Malá Fatra, so sídlom vo Varíne, je rozpočtovou organizáciou  a vzhľadom na to, že nevykonáva žiadnu hospodársku činnosť, zabezpečovanie úloh je hradené v plnom rozsahu zo štátneho rozpočtu.
		
Správa národného parku pri doterajších kompetenciách, legislatíve, personálnom vybavení,  technickom a finančnom zabezpečení nie je schopná plnohodnotne zabezpečovať úlohy vyplývajúce z Programu starostlivosti o Národný park Malá Fatra do roku 2006.